UPRS sodba II U 94/2015
Datum: 2015-04-08T02:00:00.000+02:00
ecli: ECLI:SI:UPRS:2015:II.U.94.2015
sodisce: Upravno sodišče
oddelek: Upravni oddelek
podrocje: BREZPLAČNA PRAVNA POMOČ
institut: brezplačna pravna pomoč - vračilo prejete brezplačne pravne pomoči - uspeh v postopku

## Jedro

Po določbah 48. člena ZBPP se izplačana sredstva iz naslova brezplačne pravne pomoči vračajo iz dohodka oziroma premoženja, pridobljenega v postopku, za katerega je bila brezplačna pravna pomoč dodeljena. Tudi v primeru, če tožeča stranka ne bi imela dodeljene brezplačne pravne pomoči, bi namreč morala ustrezen del stroškov postopka povrniti toženi stranki in trpeti tudi svoje strošek postopka, do povrnitve katerih glede na uspeh v pravdi ni upravičena.

## Izrek

Tožba se zavrne.

## Obrazložitev

Z izpodbijanimi sklepi je bilo tožeči stranki naloženo, da povrne Republiki Sloveniji stroške izplačane iz naslova brezplačne pravne pomoči v znesku 564,37 EUR (sklep opr. št. BPP 492/2012-23 z dne 11. 2. 2015), 518,23 EUR (sklep opr. Št. BPP 167/201313 z dne 11. 2. 2015) in 350,50 EUR (sklep opr. št. BPP 548/2013-12 z dne 11. 2. 2015). V obrazložitvi vseh treh izpodbijanih sklepov organ za brezplačno pravno pomoč svojo odločitev utemeljuje na določbi 48. člena Zakona o brezplačni pravni pomoči (ZBPP) ter ugotovitvi, da je na podlagi pravnomočne sodbe Okrajnega sodišča v Gornji Radgoni št. P 132/2013-34 z dne 24. 4. 2014 v zvezi s sodbo Višjega sodišča v Mariboru št. I Cp 772/2014 z dne 21. 10. 2014 tožena stranka dolžna plačati upravičenki kot tožeči stranki znesek v višini 1.800,00 EUR. Navedeno predstavlja premoženje, ki ga je tožeča stranka kot upravičenka do brezplačne pravne pomoči pridobila v postopku v zvezi s katerim ji je bila odobrena brezplačna pravna pomoč. V zadevi BPP 492/2012 ji je bila odobrena brezplačna pravna pomoč zaradi plačila odškodnine in za zastopanje pred sodiščem prve stopnje, v zadevi BPP 167/2013je bila tožeči stranki kot upravičenki odobrena brezplačna pravna pomoč kot oprostitev plačila predujma za izvedenca varnosti in zdravja, v zadevi BPP 548/2013 ji je bila odobrena brezplačna pravna pomoč kot oprostitev plačila predujma za izvedenca medicinske stroke. Ker je bilo s citirano sodbo tudi odločeno, da je upravičenka kot tožeča stranka dolžna tožeči stranki povrniti pravdne stroške v višini 303,30 EUR, je v skladu z 48. členom ZBPP dolžna povrniti stroške izplačane iz naslova brezplačne pravne pomoči tako kot izhaja iz izpodbijanih sklepov.

Tožeča stranka v laični tožbi izpodbija citirane sklepe iz razloga ker ni sposobna vrniti tega denarja. Navaja, da je brez zaposlitve, da prejema samo socialno pomoč in da je po poškodbi odvisna od tuje pomoči. Smiselno predlaga odpravo izpodbijanih sklepov.

Tožena stranka na tožbo ni odgovorila, je pa poslala upravne spise.

Tožba ni utemeljena.

V zadevi med strankama ni sporno dejansko stanje ugotovljeno v razlogih izpodbijanih sklepov. Tako ni spora o višini izplačanih sredstev iz naslova brezplačne pravne pomoči, kot tudi ne o višini odškodnine, ki je bila v pravdnem postopku prisojena tožeči stranki.

Na tej dejanski podlagi so zato izpodbijane odločitve, temelječe na določbah prvega odstavka 48. člena ZBPP pravilne in zakonite. Po določbi prvega odstavka 48. člena ZBPP je upravičenec do brezplačne pravne pomoči, ki je v postopku delno ali v celoti uspeh in je na podlagi pravnomočne odločbe sodišča ali na podlagi izvensodne ali sodne poravnave pridobil premoženje ali dohodke, dolžan povrniti Republiki Sloveniji razliko med stroški, ki so bili dejansko plačani iz naslova brezplačne pravne pomoči in zneskom, ki ga je povrnila nasprotna stranka iz naslova stroškov postopka, oziroma tistim zneskom, ki ga je Republika Slovenija izterjala od nasprotne stranke v skladu s 46. členom tega zakona.

Namen brezplačne pomoči po ZBPP je uresničevanje pravice do sodnega varstva po načelu enakopravnosti, upoštevajoč socialni položaj osebe, ki brez škode za svoje preživljanje in preživljanje svoje družine te pravice ne bi mogla uresničevati. Gre torej za institut, ki zagotavlja dostop do sodišča tudi socialno šibkim strankam in ni namenjen za pokrivanje stroškov postopka socialno šibkim osebam, ne glede na izid postopka, kot smiselno izhaja iz tožbenih navedb. Vračilo je po določbah 48. člena vezano na pridobitev premoženja ali dohodkov na podlagi pravnomočne sodne odločbe, izdane v zadevi, za katero je bila brezplačna pravna pomoč dodeljena. Pri tem od upravičenca do brezplačne pravne pomoči ni dopustno terjati več, kot je v postopku dejansko dobil. Po določbah 48. člena ZBPP se torej izplačana sredstva iz naslova brezplačne pravne pomoči vračajo iz dohodka oziroma premoženja, pridobljenega v postopku, za katerega je bila brezplačna pravna pomoč dodeljena. Tudi v primeru, če tožeča stranka ne bi imela dodeljene brezplačne pravne pomoči, bi namreč morala ustrezen del stroškov postopka povrniti toženi stranki in trpeti tudi svoje strošek postopka, do povrnitve katerih glede na uspeh v pravdi ni upravičena.

Sodišče je glede na povedano tožbo kot neutemeljeno zavrnilo na podlagi prvega odstavka 63. člena Zakona o upravnem sporu (ZUS-1).